钦定古今图书集成/理学汇编/学行典/第181卷 > 王谈
## 钦定古今图书集成/理学汇编/学行典/第181卷 > 王谈

按《晋书孝友传》：“王谈，吴兴乌程人也。年十岁，父为邻
人窦度所杀，谈阴有复仇志，而惧为度所疑，寸刃不
畜，日夜伺度，未得。至年十八，乃密市利锸，阳若耕鉏
者。度常乘船出入，经一桥下，谈伺度行还，伏草中。度
既过，谈于桥上以锸斩之，应手而死。既而归罪有司，
太守孔岩义其孝勇，列上宥之。岩诸子为孙恩所害”，
无嗣，谈乃移居会稽，修理岩父子坟墓，尽其心力。后
太守孔𫷷究其义行，元兴三年，举谈为孝廉，时称其
得人。谈不应召，终于家。